نصیب آزمانے کے دن آ رہے ہیں، فیض احمد فیض غزلیں
نصیب آزمانے کے دن آ رہے ہیں 
قریب ان کے آنے کے دن آ رہے ہیں 
جو دل سے کہا ہے جو دل سے سنا ہے 
سب ان کو سنانے کے دن آ رہے ہیں 
ابھی سے دل و جاں سر راہ رکھ دو 
کہ لٹنے لٹانے کے دن آ رہے ہیں 
ٹپکنے لگی ان نگاہوں سے مستی 
نگاہیں چرانے کے دن آ رہے ہیں 
صبا پھر ہمیں پوچھتی پھر رہی ہے 
چمن کو سجانے کے دن آ رہے ہیں 
چلو فیضؔ پھر سے کہیں دل لگائیں 
سنا ہے ٹھکانے کے دن آ رہے ہیں